Macrotis lagotis

***Macrotis lagotis***, coñecido na bibliografía internacional como **bilbí grande**, é unha especie de mamífero marsupial do clado (ou magnorde, ou superorde, segundo as clasificacións) dos australidelfos e orde dos peramelemorfos e familia dos tilacomíidos, a única actualmente vivente do xénero *Macrotis* (a outra que forma a familia, *M. leucura*, o bilbí pequeno, extinguiuse a mediados do século XX).

## Características 
É máis grande que os verdadiros bandicuts. Ten o tamaño dun gato ou dun coello. A lonxitude de cabeza e tronco é de 55&nbsp;cm, máis 29&nbsp;cm da cola, e o seu peso é de 1 a 2,4&nbsp;kg (os machos); as femias son máis lixeiras (pesan de 0,8 a 1,1&nbsp;kg).

A súa pelaxe, moi suave, é de cor gris azulada, con manchas marróns claras. A cola é branca e negra. O fociño é lomgo, e rematado en punta, as orellas son grandes e está desprovistas de pelo. Ten un fino oído, un sentido agudo do olfacto, pero  a súa vista é mediocre.

As patas anteriores, moi potentes, está provistas de garras que lle serven para desenterrar o seu alimento e para escavar os seus tobos.

## Hábitat e distribución 
Hai anos habitaba nas rexións áridas e semiáridas do interior de Australia, ao sur do meridiano de 18º S, encontrádose en cerca do 70 % do territorio australiano, pero acualmente está confinado nos desertos da rexión central, principalmente no deserto de Tanami no Territorio do Norte e nos desertos de Gibson e Gran Deserto de Area en Australia Occidental, contando cunha pequena poboación illada en Queensland. Foi reintroducido en varias áreas protexidas en Queensland, Nova Gales do Sur, Australia Meridional e Australia Occidental.

### Sinónimos 
Ademais de polo nome orixinario que lle deu Reid, *Perameles lagotis*, e polo actualmente válido, a especie coñeceuse tamén polos seguintes sinónimos:
* *Macrotis cambrica* Troughton, 1932
* *Macrotis grandis* Troughton, 1932
* *Macrotis interjecta* Troughton, 1932
* *Macrotis nigripes* (Wood Jones, 1923)
* *Macrotis sagitta* (Thomas, 1905)

### Etimoloxía 
O nome do xénero, *Macrotis*, formouse cos elementos do latín científico *macr-*, do grego antigo μακρός *makrós*, 'grande', e o *-otis*, derivado do grego antigo οὖς ὡτός *oús ōtós*, 'orella'. Isto é, 'os de orellas grandes'.

O nome específico, *lagotis*, cos elementos *lag-*, tirado do grego antigo λαγώς ‎*lagṓs*, 'lebre', e *-otis*. É dicir, 'de orellas de lebre'.

## Galería 

File:Bilby at Sydney Wildlife World.jpg|*Macrotis lagotis* (o animal grande) co rato *Notomys alexis* (o animal pequeno), no zoo de Sydney
File:Greater Bilby (Macrotis lagotis) (9996143106).jpg|*Macrotis lagotis* no David Fleay Wildlife Park, Queensland
File:Macrotis lagotis Gould.jpg|Bilbí grande. Lámina de John Gould 
File:A hand-book to the marsupialia and monotremata (1896) (14591873170).jpg|Lámina en *A hand-book to the marsupialia and monotremata* de Richard Lydekker, 1896
File:Cambridge Natural History Mammalia Fig 086.jpg|Lámina de 1902 da The Cambridge Natural History, Volume X—Mammalia.

## Notas 
## Véxase tamén 
### Bibliografía 
* Grzimek, B., Schlager, N. & Olendorf, D (2003): ''Grzimek's Animal Life Encyclopedia*. Detroit: Thomson Gale. 
* Macdonald, D. & Norris, S., eds (2006): Bandicoots. pp.&nbsp;824–827 en *The Encyclopedia of Mammals*, Vol. 1, Fourth Edition. Londres: The Brown Reference Group. 
* McKenna, M. C. & Bell, S. K. (1997): *Classification of Mammals Above the Species Level*. Nova York: Columbia University Press. ISBN 0-231-11013-8. 
* Rowland, P. & Strahan, R., eds. (1995): *The Mammals of Australia*. Washington, D.C.: Smithsonian Institution Press.
* Seebeck, J. (1990): *Bandicoots and Bilbies*. Norton, Australia: Surrey Beatty and Sons in association with the Australian Mammal Society.
* Vaughan, T. A. (1986): *Mammalogy*. Third Edition. Fort Worth, Texas: Saunders College Publishing. 
* Vaughan, T. A.; J. M. Ryan & N. J. Czaplewski (2000): *Mammalogy*. Fourth Edition. Philadelphia, Pennsylvania: Saunders College Publishing. 
* Wilson, D. E. & Reeder D. M. (editores) (2005): *Mammal Species of the World. A Taxonomic and Geographic Reference*, 2 vol. 3ª ed. Baltimore, Maryland, EE. UU.: Johns Hopkins University Press. ISBN 0-8018-8221-4.

### Outros artigos 
* Marsupiais
* Australidelfos
* Peramelemorfos
* Tilacomíidos

### Ligazóns externas 
* *Macrotis lagotis* (Reid, 1837) no ITIS.
* *Macrotis lagotis* na ADW. Con abundante información, imaxes e bibliografía .
* *Macrotis lagotis* na EOL. Con información e numerosas imaxes .
* Greater bilby (*Macrotis lagotis'') en ARKive .

## Notas